Vulgêre volkslied: KFC sê jammer - Maroela Media
KFC het onvoorwaardelik om verskoning gevra vir ŉ aanstootlike en vulgêre weergawe van die volkslied wat vroeër die week in een van sy restaurante in Kaapstad gespeel is.
ŉ Klant het aanstoot geneem na hy die liedjie van Shane McCallaghan, getiteld Die Nuwe Volkslied, by die KFC in Buitenkantstraat gehoor het. Die liedjie is ŉ gewysigde weergawe van die volkslied. “Die liedjie bevat bewoording soos ‘Nkosi is ŉ regte f****n d**s’ en ‘Mandela is ŉ k*****’”, het die klant gesê.
Die ANC in die Wes-Kaap het Donderdag ŉ ondersoek geëis.
KFC het Vrydag in ŉ verklaring gesê dit was ‘n “geïsoleerde voorval”. Hulle sê hulle het onmiddellik dissiplinêre stappe teen twee werkers geneem wat daarvoor verantwoordelik was. “KFC veroordeel rassisme ten sterkste en vra onvoorwaardelik om verskoning vir die misdryf,” het die maatskappy gesê.
ŉ Hoof uitvoerende bestuurder van ŉ sekuriteitsmaatskappy is in 2009 hof toe gesleep nadat dieselfde liedjie by ŉ potjiekoskompetisie, wat by Sun City gehou is, gespeel is. Een van die sekuriteitsmaatskappy se werknemers is later vir die voorval blameer en ontslaan.
Klik hier om KFC se volle verklaring te lees